text: 70-årig skal fortsat være anholdt
  19 september 2010 kl. 15.24
  Ved et grundlovsforhør ved retten i Sønderborg har en 70-årig mand fra Møgeltønder fået opretholdt anholdelsen i tre gange 24 timer.
  Manden er sigtet for med knivstik at have dræbt sin hustru og søn. Han nægter sig skyldig.
  Dommeren valgte efter anmodning fra politiet at lukke dørene ved grundlovsforhøret af hensyn til efterforskningen. Grundlovsforhøret varede i næsten tre timer. 
  Syd- og Sønderjyllands Politi arbejder fortsat intensivt med en lang række undersøgelser. De obduktioner, der er sket af de to dræbte, viser, at de er dræbt med flere knivstik. Dødstidspunktet formodes fortsat at være fredag aften.
  Søgning efter spor og tekniske undersøgelser fortsætter i aften og mandag.
  
  Politiet mangler at finde drabs-kniven
  - Opretholdelsen af anholdelsen betyder, at vi nu har mulighed for at foretage yderligere undersøgelser med henblik på at få afklaret en række aspekter af sagen, siger efterforskningsleder, politiinspektør Kaj Nielsen. Blandt andet arbejder vi på at finde det konkrete gerningsvåben.
  